Τα συμπληρώματα διατροφής συνήθως συνιστώνται σε κάποιες συγκεκριμένες περιπτώσεις και όχι έτσι απλά και γενικά σε όλον τον κόσμο. Η κυρίαρχη αξία μιας υγιεινής και ισορροπημένης διατροφής, είναι ακριβώς η εξασφάλιση της επαρκούς πρόσληψης όλων των απαραίτητων βιταμινών και μετάλλων, έτσι ώστε να μην χρειάζεστε κανενός είδους συμπλήρωμα. Άλλωστε, έχει αποδειχθεί ότι η πρόσληψη ενός ή περισσοτέρων θρεπτικών συστατικών από κάποιο συμπλήρωμα, δεν είναι τόσο αποτελεσματική όσο η αντίστοιχη πρόσληψη μέσω της διατροφής. Το ανεκτίμητο όφελος της πρόσληψης θρεπτικών στοιχείων μέσω της διατροφής, είναι ότι ένα τρόφιμο συμπεριλαμβάνει πολλά ακόμη συστατικά (π.χ. αντιοξειδωτικά, φυτικές ίνες, φυτοχημικά) τα οποία δρουν σε συνέργεια με τις βιταμίνες και τα μέταλλα ωφελώντας την υγεία μας στο έπακρο. Για πιο εξειδικευμένες συμβουλές σχετικά με τα συμπληρώματα διατροφής και για να βεβαιωθείτε κατά πόσο χρειάζεστε ή όχι κάποιο από αυτά, το καλύτερο είναι να συμβουλευθείτε τον γιατρό σας ή τον πιστοποιημένο διατροφολόγο σας. Για περισσότερες πληροφορίες, δείτε το σχετικό άρθρο.